Suid Afrikaanse Nuus Thread - Page 139 - Stormfront
Page 139 of 226 « First < 39 89 125 126 127 128 129 130 131 132 133 134 135 136 137 138 139 140 141 142 143 144 145 146 147 148 149 150 151 152 153 189 > Last »
01-12-2007, 01:19 AM #1381
Yengeni oortree tronkreël op tronkreël
KAAPSTAD. – Die besoeke wat Tony Yengeni in die Malmesbury-tronk ontvang het, het op die oog af verskeie tronkreëls verontagsaam.
Hoewel die departement van korrektiewe dienste (DKD) volhou Yengeni se behandeling is nie onreëlmatig nie, is sy familie se besoeke aan hom nie in ooreenstemming met die DKD se spesifikasies in die sogenaamde B-ordes nie.
Die Burger het vroeër berig dat Yengeni, wat glo as ’n “politieke gevangene” deur sekere tronkbeamptes beskou word, altesame 17 besoekers – insluitend sy vrou, Lumka – op Kersdag gehad het. Mev. Yengeni kon nie vir kommentaar bereik word nie, maar sy het Maandag aan die Cape Argus bevestig dat sy hom saam met ses familielede op Kersdag besoek het.
Ingevolge die spesifikasies vir ’n A-kategorie-gevangene in ’n medium-sekerheidsgevangenis, soos die een waarin Yengeni is, mag ’n gevangene slegs twee besoekers op ’n slag ontvang.
Die DKD het ook gesê sy beleid laat mev. Yengeni toe om kos vir haar man te neem, soos wat sy na bewering gereeld doen, maar volgens die B-ordes mag besoekers slegs kos vir gevangenes by die tronk se snoepie koop.
Mev. Yengeni se besoeke het soms tot drie uur geduur, terwyl elke besoek slegs 45 minute mag duur en daar slegs vyf besoeke per maand mag wees. Sy word ook na bewering nie soos ander besoekers deursoek nie.
Yengeni word na bewering soggens voor die ander gevangenes om 07:00 uit sy sel gelaat om op die tronk se sportterrein te draf.
Mnr. James Selfe, DA-LP, het gesê hy het juis gister vrae aan die minister van korrektiewe dienste, mnr. Ngconde Balfour, in verband met die beweerde verontagsaming van tronk-reëls gestuur.
“Dit is duidelik Yengeni is die ANC se gunsteling-gevangene,” het Selfe gesê.
Mnr. Dennis Bloem, ANC-LP en voorsitter van die portefeuljekomitee oor korrektiewe dienste, het vroeër gesê enige ongerymdhede sal ondersoek moet word.
Mnr. Lukas Muntingh van die Civil Society Prison Reform Initiative, het by navraag gesê of hierdie bewerings nou waar is of nie, dit is gevaarlik as daar ’n persepsie posvat dat sekere gevangenes spesiale behandeling kry.
“Dit ondermyn nie alleen die publiek se beskouing van die regstelsel nie, maar dit skep ook ’n potensiaal vir konflik in die tronk.
“Die DKD moet als in sy vermoë doen om te keer dat so ’n persepsie posvat,” het hy gesê.
Yengeni is tot vier jaar tronkstraf gevonnis vir bedrog, maar het onder ’n presidensiële amnestie wat in Mei 2005 aangekondig is, 20 maande afslag gekry.
Hy is luidens artikel 276 1(i) van die strafproseswet gevonnis, wat beteken hy kom ná ’n sesde van sy oorblywende vonnis in aanmerking vir vrylating onder korrektiewe toesig.
Hoewel hierdie tydperk eers môre verstryk, het die paroolraad reeds in Oktober verlede jaar besluit dat hy Maandag mag vrygelaat word.
Ná sy vrylating sal Yengeni ingevolge die wet op korrektiewe dienste steeds onderworpe wees aan sekere voorwaardes, soos dat hy nie alkohol mag misbruik of mag reis sonder toestemming nie.
01-12-2007, 01:21 AM #1382
Verspreiders van porno in boeie geslaan
JOHANNESBURG. – Die Rolprent-en-publikasieraad (RPB) gaan ’n lys van Suid-Afrikaanse webwerwe wat volwasse materiaal bied, vir vervolging aan die polisie oorhandig.
Verspreiders van volwasse materiaal deur middel van die internet, selfone en die pos is vroeër gewaarsku dat hulle dié praktyk ingevolge die Rolprent-en-publikasiewet teen 31 Desember moet staak.
Dít sluit die verspreiding van rolprente en publikasies deur die internet, selfone en die pos in wat normaalweg wettig vanaf ’n gelisensieerde perseel aan mense van 18 jaar en ouer gebied mag word.
Mnr. Iyavar Chetty, senior beampte van die RPB, het gesê alle rolprente wat deur Suid-Afrikaanse burgers of heeltydse inwoners versprei word, moet deur die RPB geklassifiseer word.
Dit sluit volgens hom selfs videomateriaal in wat deur ’n Suid-Afrikaner op ’n webwerf soos YouTube of sy/haar webjoernaal (blog) geplaas word.
Wat publikasies betref, moet dié wat X18- (seksueel eksplisiete materiaal) en XX-materiaal (onder meer kinderpornografie en bestialiteit) bevat voor publikasie geklassifiseer word.
Ander publikasies (op die oomblik sluit dit koerante uit) word aan klassifisering onderwerp sodra ’n klagte ontvang word, het Chetty gesê.
X18-rolprente en -publikasies mag vanaf ’n gelisensieerde perseel aan meerderjariges versprei word en XX-materiaal mag glad nie versprei word nie.
In die geval van internet-, selfoon- en posverspreiders mag X18- en XX-materiaal nie versprei word nie omdat dié verspreiders nie gelisensieer kan word nie, het Chetty bygevoeg.
Hy meen dié saak sal in die konstitusionele hof moet draai voordat die wet gewysig sal word om voorsiening te maak vir internet-, selfoon- en posverspreiding van X18-materiaal.
“Die parlement wil seker maak minderjariges kry nie toegang tot volwasse materiaal nie.
“Net die verifiëring van ouderdom wat van aangesig tot aangesig plaasvind, sal dít waarborg,” het hy gesê.
Chetty glo dié beperking op vryheid van uitdrukking is redelik omdat dit “slegs gedoen word om kinders te beskerm”.
“Mense kan dit (X18-materiaal) steeds in ’n (gelisensieerde) winkel kry.”
Mnr. Mike Silber, ’n kenner van inligtings- en kommunikasietegnologiereg, het gesê hy sal ’n aksie steun wat die teenstrydigheid tussen die regulering van elektroniese en nie-elektroniese verspreiding van volwasse materiaal beveg, mits ’n geskikte meganisme vir elektroniese ouderdomsverifikasie bestaan.
Die RPB se visier is nou ook op banke wat kredietkaart-transaksies na kinderpornografie-webwerwe verwerk en bewus is van wat hulle doen. Hulle moet aangekla word, meen Chetty.
In die geval van selfone en die internet sal die netwerk- en diensverskaffers net strafregtelik aanspreeklik wees as hulle die verspreider met hul medewete bystaan om materiaal te versprei wat die wet oortree.
Verspreiders wat die Rolprent-en-publikasiewet oortree, kan ’n boete of tot vyf jaar tronkstraf of albei opgelê word.
01-12-2007, 01:28 AM #1383
Afrika stil oor troepe vir Somalië
JOHANNESBURG. – Niemand op die vasteland het tot dusver gereageer op die versoek om 8 000 vredesmaglede na Somalië te stuur nie – dalk omdat dit lyk asof dit ’n geruime tyd sal duur voordat daar enigsins vrede gaan wees wat gemonitor kan word.
Uganda het 1 500 troepe beloof, maar nog nie ’n daadwerklike besluit geneem om hulle te stuur nie. Die lande waarna daar ook hoopvol gekyk is – Nigerië, Suid-Afrika, Senegal, Benin en Ghana – was betreklik stil daaroor.
“As ons troepe stuur, sal ons in ’n erge moeras ingaan. Dit sal lyk asof ons Amerika se oorlog teen terreur voortsit. Enige vredesmag daar sal geloofwaardigheid verloor,” het ’n senior beampte van Suid-Afrika se departement van buitelandse sake, wat gevra het om anoniem te bly, gesê.
Nadat Somaliese regeringsmagte vroeër vandeesmaand die Islamitiese beweging met die steun van Ethiopiese troepe uit die Somaliese hoofstad verdryf het, het Amerika, die Europese Unie en Arabiese en Afrika-diplomate ’n versoek gerig om ’n Afrika-vredesmag met ’n geskatte 8 000 soldate.
Sedertdien was daar sporadiese aanvalle op Ethiopiese troepe.
Gevegte het ook voortgeduur in die suide van Somalië en vandeesweek het Amerika ’n lugaanval gedoen op vermeende Al-Kaïda-lede.
Verskeie Afrika-lande is reeds betrokke by vredesendings op ander dele van die vasteland en mag dus traag wees om die ernstige uitdaging wat Somalië bied, aan te pak.
’n VN-vredesending in Somalië in die 1990’s het tot gevegte tussen buitelandse troepe en vegters van Somaliese krygshere gelei. Dit sluit in die berugte neerskiet van twee Amerikaanse Blackhawk-helikopters in 1993. Dié krisis het daartoe gelei dat Amerika in 1994 uit Somalië onttrek het, gevolg deur die VN-vredesmag die volgende jaar.
“Daar is sterk menings dat buitelandse troepe nie die wondermiddel sal wees wat almal verwag dit moet wees nie,” het prof. Iqbal Jhazbhay, ’n kenner van die Horing van Afrika by die Universiteit van Suid-Afrika, gesê. “Die geskiedenis van Suid-Somalië sedert 1991 dui daarop dat dié gebied nie buitelandse troepe verwelkom nie – selfs al is hulle Afrikane of Moslems.”
01-12-2007, 01:35 AM #1384
Boere praat oor onteiening - Zimbabwe
Ingevolge ’n nuwe wet wat verlede maand deur pres. Robert Mugabe bekragtig is, moet die oorblywende wit boere in Zimbabwe hul plase teen 3 Februarie vanjaar ontruim. Media24 se korrespondent in Zimbabwe het gepraat met dié boere wat aanvanklik gedink het hulle het uit Mugabe se kloue ontsnap.
TOE die gewelddadige plaasbesettings in 2000 regoor Zimbabwe gebeur, het mnr. Faan de Beer* op sy knieë gegaan en God gedank dat hy en sy familie ongedeerd daarvan afgekom het.
Nie net sy lewe nie, maar sy plaas, sy enigste bron van inkomste, is gespaar.
Hy het nie kon droom dat die gety maar net tydelik gedraai het nie, en hy het die regeringsamptenare wat hoog en laag gesweer het die plaasonteiening is nou verby, geglo.
Die produksie op De Beer se plaas in die provinsie Midlands het voortgegaan, en hy het hoop geput uit Mugabe se uitspraak dat die “derde chimurenga”, die grondhervorming, nou afgehandel is.
Boonop het mnr. Gideon Gono, die president van die Zimbabwiese reserwebank, regoor die land mense gewaarsku dat hulle nie die laaste oorblywende wit boere moet versteur nie en dat hy daardeur die landbousektor en die sinkende ekonomie wil probeer red.
De Beer en verskeie honderde soos hy het nie geweet die plaasonteienings is ver van verby en dat húl plase, wat suksesvol produseer, net al hoe aantrekliker vir besetting geword het.
Een middag in 2005, vier jaar ná die 2000-invalle, is De Beer deur ’n senior amptenaar van die gevreesde sentrale intelligensiediens (CIO) besoek.
Die betrokke man het ’n brief uitgeruk wat glo bewys die plaas is nou syne.
DIT was die begin van De Beer se probleme.
Vroeër vandeesweek het hy en vier ander wit boere in die hof verskyn omdat hulle glo “onwettig staatsgrond beset”.
Die vyf is ontslaan, maar moet steeds teen 3 Februarie hul plase verlaat.
Slegs 19 van die sowat 500 oorblywende wit kommersiële boere in Zimbabwe het die reg gekry om op hul plase te bly.
De Beer is egter vasbeslote om te bly.
“Ek gaan nie net sommer so trek nie. Ek gaan die goewerneur sien en met hom praat voordat die spertyd verstryk.”
Die plaaslike goewerneur het vroeër aangedui dat hy simpatiek teenoor De Beer se saak is. Toe die CIO-amptenaar ’n paar dae ná sy aanvanklike besoek met 30 beeste, ’n dosyn skape en ’n paar bokke by die plaas opdaag en sê hy het die reg op die helfte van De Beer se plaas, het die goewerneur hom verseker dat hy nie uitgesit sal word nie.
“Ek het 180 melkkoeie en lewe 1 500 liter melk elke dag. Wat gaan hierdie CIO-man met sy handvol beeste en skape tot die land bydra?
“Die regering moet sy intensies bekendmaak en sê wat hy gaan doen aan die toekoms van dié land.
“Op die oomblik is daar baie konflik binne die regering self. Een groep wil hê ons moet aanhou boer, maar die ander groep, wat klaarblyklik die politieke mag het maar intellektueel bankrot is, wil alle wit boere van hul plase af hê. Nie sodat hulle kan boer nie, maar omdat hulle in ons huise wil bly.”
MNR. JOHN HALL*, wat vandeesweek saam met De Beer in die hof verskyn het, is ’n baie bitter man.
Hy boer met melkbeeste en hoenders en het ook aanvanklik gedink die regering het besluit om sy plaas uit te los, juis weens die gespesialiseerde en strategiese aard van sy boerdery.
Soos De Beer, beplan hy om tot die bitter einde vir sy plaas te veg.
“Wat het ek gedoen om hierdie behandeling te verdien? Ek is ’n gebore Zimbabwiër wat net een plaas besit. Hoekom moet ek my enigste eiendom ontneem word? Ek het dié grond só getrou bewerk, en ek was die afgelope 12 jaar só suksesvol. Ek het nêrens anders om heen te gaan nie,” het hy gekla.
En wat sê hy oor die Februarie-spertyd? “Ek gaan bly en maar kyk wat gebeur.”
MNR. IVOR JONES* besit ’n melk-en-blomplaas wat nou van hom weggeneem gaan word.
In teenstelling met sy makkers sê hy ’n mens moet lankal geweet het die plaasbesettings gaan die een of ander tyd voortgesit word.
“Dié besettings is nooit werklik stopgesit nie. Die afgelope ses maande is meer as 40 plase van wit boere weggevat. Dit is ’n aanduiding van hoe vasbeslote hulle is om die grond van ons weg te neem, ondanks die dreigende rampspoedige invloed op die land se voedselsekuriteit.
“Elke maand die afgelope ses maande was daar minder boere. Die blombedryf is die afgelope twee jaar verminder tot 20% van wat dit was.
“Terwyl jy in Zimbabwe wit is en ’n plaas besit, moet jy weet dit is nie ’n geval van óf nie maar van wánneer jou plaas weggevat gaan word.”
Jones reken slegs sowat 5% van die oorblywende 500 boere, uit ’n aanvanklik 4 00, gaan die reg kry om aan te bly.
“Dit is regtig ’n hopelose situasie.”
NET ’n handjievol plase in Zimbabwe is werklik ingevolge die grondwet onteien.
Die oorgrote meerderheid van die plase is onwettig weggeneem. Telkens wanneer boere dit in die hof beveg het, het die regering bloot die wette verander sodat hy vreesloos plase kan oorneem, soos dit nou weer die geval is.
Meer as 80% van die plase wat van wit boere weggeneem is, is aan senior regeringsamptenare, politici, lede van die veiligheidsmagte of tradisionele leiers en hul familie gegee, meen Jones.
“Die regering maak seker dat uitsettingsbevele afgedwing word, maar wanneer ’n hof die inmenging in boerderybedrywighede verbied, weier hy om daarop te reageer.
“Ons het die laaste tyd berigte in die koerante gelees dat die regering wit boere nooi om na hul plase terug te keer, maar ons het tot dusver nie ’n enkele boer gesien wat teruggenooi is nie.
“Ons is die ouens op die grond; ons weet wat gebeur, en daar is nie so iets nie. Die berigte is dalk gepubliseer om die res van die wêreld gerus te stel en die valse indruk te wek dat alles in Zimbabwe nou genormaliseer het. Tog het niks hoegenaamd verander nie,” sê Jones.
Intussen gaan die ekonomiese situasie in Zimbabwe daagliks agteruit en sê waarnemers die nuwe verandering aan die wet op grondsake sal enige potensiële beleggers in die landbousektor in Zimbabwe nog verder afskrik.
Dit is nou onwettig om enige stuk grond in Zimbabwe te beset – selfs al is dit jou eie plaas – sonder ’n toestemmingsbrief van die regering.
*Skuilname is gebruik om die boere te beskerm.
01-12-2007, 01:38 AM #1385
Slim diewe buit meer as R1 miljoen
PRETORIA. - Twee slinkse diewe wat hulle as veiligheidswagte van ’n transito maatskappy voorgedoen het, het gistermiddag hier ’n bankkluis met hul eie sleutel oopgesluit en doodluiters met R1,45 miljoen uitgestap.
Personeel van die tak van Standard Bank in Silverton, Pretoria, het geen onraad vermoed nie.
Die twee diewe het glo presies dieselfde prosedure gevolg as die regte wagte van die veiligheidsmaatskappy SBV wanneer hulle geld oplaai. Na verneem word, het hulle selfs ’n sleutel gehad vir die kluis waarin die bank die geld bêre wat opgelaai moet word.
Dit is nie bekend waar hulle ’n sleutel gekry het nie.
Dir. Govindsamy Mariemuthoo, polisiewoordvoerder, sê die bankpersoneel het eers agtergekom die geld is weg toe die regte wagte van SBV die geld later wou oplaai.
01-12-2007, 04:52 AM #1386
Pretoria het die meeste aanvalle die afgelope paar maande.
Ek weet mens is altyd haastig as jy na 'n plek toe moet gaan, dink nie altyd op die ingewing van die oomblik nie, maar asb mense maak 'n punt daarvan om te sien dat jou deure gesluit is by die huis, in jou voertuig as jy ry. Het jy kuiergaste, moenie gerus wees nie, ek het al op artikels afgekom waar die swartes 9 mense in die huis aangeval het. 'n Lewe is kosbaar, en niks kan dit terug bring as dit eers gevat is nie.
01-12-2007, 04:02 PM #1387
Rowers los geld ná 3 uur se sukkel om kluis te breek
Rowers het om onverklaarbare redes geld in ’n kluis van die Kungwini-distriksmunisipaliteit gelos nadat hulle langer as drie uur gesukkel het om dit oop te kry.
Vier rowers het eergisteraand omstreeks 20:30 op dié munisipaliteit se satellietkantoor in Strubenstraat naby Silver Lakes in die ooste van Pretoria toegeslaan.
Mnr. Abel Qhamakoane, ’n veiligheidswag wat aan diens was, het gesê die rowers het hom en ’n ander wag oorrompel. Die rowers het langer as drie uur gesukkel om die kluis in die kantoor met ’n hoeksnyer oop te sny.
’n Amptenaar van Kungwini, wat nie haar naam wou noem nie, het gesê die rowers het ’n sak geld net so in die kluis gelos.
Die rowers het wel met vyf selfone, twee rekenaars, ’n mikrogolfoond, ketel en ’n radio op die vlug geslaan.
Insp. Paul Ramaloko, polisiewoordvoerder, het gesê die rowers is steeds op vrye voete.
01-12-2007, 04:08 PM #1388
Bankrowers ná drie jaar gevonnis
BETHLEHEM. – Sowat tien polisielede was gister in die hof toe twee gevaarlike Gautengse rowers wat ’n reeks rooftogte by die Oos-Vrystaatse takke van ’n bankgroep gepleeg het, gevonnis is.
Streeklanddros Phillip Visser het mnre. Sibusiso Joel Khoza (35) en Themba Mgaga (45) onderskeidelik effektief 25 en 20 jaar tronk toe gestuur.
Die twee se verhoor het sowat drie jaar geduur.
Khoza, van Diepkloof, Soweto, is op drie aanklagte van roof met verswarende omstandighede skuldig bevind.
Mgaga, van Alexandra, is skuldig bevind op twee aanklagte van roof met verswarende omstandighede.
Die rede agter die sterk polisieteenwoordigheid in die hof is Khoza se berugtheid. Hy het met ’n vorige verhoor in Greyville ’n vuurwapen uitgepluk en ’n skoot afgevuur.
Visser het gesê dat die verhoor sowat drie jaar gesloer het, kan net voor die deur van die beskuldigdes en die vier regsverteenwoordigers wat hulle met die verloop van die verhoor gehad het, gelê word.
Dieselfde werkswyse is gevolg met die rooftogte op 3 en 25 September 2003 en 6 November 2003 by die takke van Standard Bank op onderskeidelik Kestell, Reitz en Harri-smith.
’n Koevoet is elke keer gebruik om die glas van die toonbank uit te dwing, waarna die rowers oor die toonbank gespring het om by die geld uit te kom.
Op Kestell is sowat R63 000 en Reitz sowat R150 000 geroof. Juwele van sowat R2 800 is by mev. Rensche Kriel in die rooftog op Reitz geroof.
Op Harrismith is ’n beursie, selfoon en kontant by ’n kliënt in die bank geroof. In elkeen van die voorvalle is personeel en kliënte met ’n vuurwapen gedwing om op die vloer te lê.
Visser het gesê geen persoonlike omstandighede dwing hom om ’n ligter vonnis op te lê nie.
Khoza het een vorige veroordeling. Hy is in 1994 sewe jaar tronk toe gestuur vir roof en op parool vrygelaat.
Mgaga is ’n eerste oortreder.
Khoza het vier kinders en Mgaga drie.
“Die hof het simpatie met die naasbestaandes van die beskuldigdes, maar party vroue kies partykeer net die verkeerde mans om mee te trou,” het Visser gesê.
Hy het gesê dit is verswarend dat dié twee van Gauteng gekom het om die rooftogte in die Oos-Vrystaat te pleeg.
“Dit gebeur al hoe meer dat mense vanuit Gauteng hier kom roof.
“Nou sien julle egter die Oos-Vrystaat is nie so ’n vriendelike plek as wat julle gedink het toe julle besluit het om hier te roof nie.”
Misdaad is soos ’n kanker wat die siel van die landsburgers vreet.
“Gewapende roof het in so ’n mate toegeneem dat die land vol lê van roofslagoffers met emosionele en liggaamlike letsels,” het Visser gesê.
Khoza en Mgaga is deur mnr. Tebogo Winston Mokhele van Welkom verdedig.
Mnr. Enrico Brits het aangekla.
01-12-2007, 04:13 PM #1389
Mbeki se rassekaart ’n pitseer wat skaaf
DIE ANC het vandeesweek sy 95ste verjaardag gevier. Môre gaan pres. Thabo Mbeki in sy tradisionele Januarie-boodskap die kans kry om leiding te gee aan ’n wagtende nasie op wie groot uitdaginge wag in 2007.
Dit sal Mbeki loon om breër te kyk as sy verwagte pogings om die groter wordende eenheidsbarste in net die regerende alliansie te probeer herstel.
Nasiebou het onder Mbeki se leierskap agteruitgegaan. Die ideaal van ’n inklusiewe reënboognasie staan verweer en verwaarloos terwyl die laaste fase van Mbeki se termyn aanbreek. In die plek van die vorige apartheidsregime, het Mbeki se ongesonde beheptheid met velkleur ’n nuwe geestelike apartheid geskep wat alles in die land versuur. ’n Bose nuwe rasse-pitseer is geskep.
Dit behoort vir die ANC wat in sy struggle-jare groot klem op nie-rassigheid geplaas het en wat dit ná 1994 onder pres. Nelson Mandela in stand gehou het, tot kommer en nadenke te stem.
Met die voorbeeld van die rassekaart wat Mbeki links en regs speel, het dit ’n gerieflike verskoning vir talle geword om kritiek teen die foute van die ANC en regering te probeer afmaak en verdoesel.
Speel die rassekaart, het in die Mbeki-era die nuwe “towerstaf” geword om lastige vrae en kritiek oor foute te probeer ontduik.
Dit stook verder die vlamme van ’n oorbeklemtoning van ras wat tot onder meer ongesonde toepassing van regstellende aksie lei. Mense word op grond van velkleur uitgedryf, afgeskryf, maak nie saak of dienslewering en kundigheid skade ly nie.
In ’n hoofartikel hieronder word gewys op die skade byvoorbeeld in die onderwys, waar ’n bekwame onderwysman op grond van kleur nie geakkommodeer word nie. Dit terwyl die onderwys, soos ander instansies, mank gaan aan kundigheid. Miljoene Suid-Afrikaners, die nuwe Suid-Afrika, ly hieronder. Tog hou talle in die ANC en regering met Mbeki aan die spits, vol met die speel van die rassekaart en die skep van nuwe apartheid.
Die SAKP se jeugliga, die Jong Kommuniste-liga (JKL), het onlangs na Mbeki verwys as ’n “diktator” wat “verskonings soek” vir die probleme in sy party en wie se “taktiek” aan die apartheidstyd herinner.
Volksblad sou kon byvoeg: Taktiek uit die apartheidstyd, skep noodwendig naderhand nuwe apartheid en dieselfde soort velkleur-vergrype as dié van die vorige regime. Dit hoort nie in die nuwe nie-rassige Suid-Afrika nie. Dis ’n onding.
Bostaande is egter nie die enigste harde oordeel uit die binnekring van die ANC-regeringsalliansie self nie. Cosatu het Mbeki bygekom weens die rassekaart wat hy speel.
Dit kom nadat onder andere Cosatu en die SAKP hul misnoeë uitgespreek het oor kabinetslede en ander ANC-hoës se aandeelhouding in die peperduur Gautrein-pojek.
Nadat Mbeki die kritiek probeer afmaak het deur te sê “die rassistiese beskouing van swartes as geneig tot korrupsie, omkoopbaarheid en wanbestuur” is die rede agter die kritiek, het Cosatu gesê hulle is “veral ontstig” oor Mbeki “se gebruik van die rassekaart”.
“Boonop laat die president se styl veel te wense oor. Hy probeer altyd om diegene met wie hy nie saamstem nie, se ware besorgdheid wan voor te stel ten einde hulle te verkleineer en hul integriteit aan te val,” het Costatu gesê.
Dis die kern van die saak. Hier lê die pit van ’n bose pitseer wat Mbeki self in die nuwe Suid-Afrika geskep het.
As iemand kritiseer, maak hom verdag, val sy bona fides aan. Die rassekaart kom hierin uiters handig te pas.
Dié laakbare taktiek is vandeesweek weer in Volksblad duidelik geïllustreer.
’n Gerespekteerde, verligte joernalis en patriotiese Suid-Afrikaner, Ferdi Greyling, het geskryf wat hy en sy gesin onder misdadigers moes verduur.
Hoe hy sy vertroue in misdaadbekamping verloor het weens sovele ander Suid-Afrikaners wat in dieselfde bootjie sit en ook nie gehelp word nie.
Hangwani Mulaudzi, as woordvoerder van die departement van veiligheid en sekuriteit, se reaksie hierop was ’n teksboek-voorbeeld van wat Cosatu oor Mbeki uitgewys het.
Ons nuwe Suid-Afrika móét daarsonder. Staak dit. Dit skep ’n pitseer op ’n plek wat elke dag skaaf – die strewe na nie-rassigheid. Dit vergiftig die lewensnoodsaaklike nie-rassige lewensbloed van ons nuwe Suid-Afrika.
01-15-2007, 01:00 AM #1390
VF+ wil hof toe oor misdaad
Die VF+ meen dis tyd dat die Tshwane-metroraad in die hof gepak word oor die misdaadsituasie in Pretoria.
Volgens die VF+ is verskeie inwoners van die Jakarandastad so desperaat oor die vlaag geweldmisdaad dat hulle regsaksie teen die raad oorweeg.
“Ons sal die inwoners help met dié hofstryd,” het mnr. Conrad Beyers, VF+-raadslid, gister gesê.
Die VF+ eis dat die moratorium op die skep van veiligheidsbuurte deur straatsluitings en die oprig van heinings en valbome in woonbuurte onmiddellik opgehef word. Dié morato-rium geld sedert November 2002.
“Die raad sê hy is ernstig oor misdaad en wil die stad ’n veilige plek vir sy inwoners maak, maar laat inwoners terselfdertyd nie toe om hul omgewings te beveilig nie.”
Beyers het gesê inwoners se aansoeke (vir veiligheidsbuurte) word voor die voet en sonder rede deur die raad afgekeur.
“Statistieke van inwoners en veiligheidsmaatskappye wys dat misdaad aansienlik afneem wanneer ’n woongebied omhein en toegang beperk word.
“Ons verstaan daar is woonbuurte waar dit onprakties is, maar dit geld tog sekerlik nie alle woonbuurte nie.”
Beyers sê die onlangse moorde op me. Martie Breet in Kilnerpark en mnr. Dirk van Sittert in Centurion sou dalk voorkom kon word indien hul moordenaars nie vrye toegang tot die woongebiede gehad het nie.
“Die ANC, wat die raad beheer, moet verantwoordelik gehou word vir die publiek se weerloosheid teen misdadigers.
“Indien dié moratorium nie dadelik opgehef word nie, het dit tyd geword vir regsaksie teen die raad waarin inwoners hul grondwetlike reg op veiligheid opeis,” het Beyers bygevoeg.
Die VF+ het in ’n verklaring bevestig hy is deur inwoners genader wat regsaksie oorweeg.
“Indien dit statisties bewys kan word dat die raad verantwoordelik is vir misdaad deur inwoners die reg te ontsê om hul woonbuurte te beveilig, kan skadevergoeding van miljoene geëis word wanneer voorkombare misdaad wel gebeur.”
Die raad kon nie gister vir kommentaar bereik word nie.